**Διαδικασία Καταγραφής και Εκτίμησης Ζημιών σε Επιχειρήσεις**

Σύμφωνα με την ισχύουσα νομοθεσία, η εκτίμηση και η καταγραφή των ζημιών σε επιχειρήσεις που επλήγησαν από θεομηνίες, γίνεται από τις αρμόδιες επιτροπές που συστήνονται κατά περίπτωση με απόφαση του Περιφερειάρχη, μετά από επιτόπια αυτοψία. Μετά την διενέργεια της αυτοψίας ζητείται η υποβολή εκ μέρους των πληγεισών επιχειρήσεων, στοιχείων και δικαιολογητικών τα οποία βοηθούν στην αντικειμενική εκτίμηση της ζημίας.

**Ειδικότερα θα πρέπει να προσκομίζονται εκ μέρους των πληγέντων:**

- Φωτογραφικό υλικό (εφόσον τα καταστραμμένα δεν δύναται να παραμείνουν ως έχουν).

- Τίτλοι ιδιοκτησίας ακινήτου στο οποίο στεγάζεται η επιχείρηση ή μισθωτήριο συμβόλαιο

- Φορολογικές δηλώσεις επιχείρησης

- Δηλώσεις Φ.Π.Α.

- Απογραφή προηγουμένου έτους

- Τιμολόγια αγοράς πρώτων υλών, εμπορευμάτων και σε περίπτωση μη ύπαρξης να αναζητούνται από τους προμηθευτές

- Κατάσταση μηχανολογικού εξοπλισμού στην οποία θα αναγράφεται ο χρόνος απόσβεσης, η κατάσταση του μηχανήματος, καθώς και αν πρόκειται για ολική ή μερική καταστροφή

- Λογιστικά στοιχεία παγίων

- Τιμολόγια αγοράς μηχανολογικού εξοπλισμού (εφ` όσον είναι διαθέσιμα)

- Ασφαλιστήριο συμβόλαιο κάλυψης της ζημίας και σε περίπτωση μη ύπαρξης Υπεύθυνη Δήλωση του ν. 1599 περί μη ασφάλισης της μονάδας.

- Άδεια Λειτουργίας ή λοιπές άδειες

Η αρμόδια για την εκτίμηση της ζημίας επιτροπή μπορεί να ζητά συμπληρωματικά στοιχεία, πέραν των ανωτέρω.

Μετά την διενέργεια της αυτοψίας και εντός 15 ημερών καλούνται οι επιχειρηματίες να προσκομίσουν τα παραπάνω δικαιολογητικά στην Γραμματεία της Περιφερειακής Ενότητας Κέρκυρας, προκειμένου να συμπληρωθεί ο φάκελος της επιχείρησης και να προχωρήσει η Επιτροπή στην εξέτασή του και τον προσδιορισμό του ύψους της ζημίας.

**Ο Αντιπεριφερειάρχης**

**Π.Ε. Κέρκυρας**

**Κωνσταντίνος Ζορμπάς**